  Туспуктэм: vk.com (Раиса Резенова) Майя Бывальцева 7-тӥ гудырикошконэ Яр ёросысь Вортча гуртэ бесерман выжыысь удмурт кылбурчилы Михаил Федотовлы сӥзем крезьгуръя но литературая «Чеброс» фестивале 300 пала адями люкаськиз. Ужрадын крезьгуръя но литературая вожвылъяськонъёсын вормисьёсты пусйизы, кылбуръёсты, кырӟанъёсты кылзӥзы. Со сярысь ивортодэтъя «Удмуртия» агентстволы фестивалез огез радъясь, кылбурчилэн ӵыжы-выжыез Анна Вершинина вераз. Радъясьёс нимысьтыз ӧтёнъёс Яр, Балезино, Юкаменск, Глаз, Дэбес, Эгра, Якшур-Бӧдья, Дэри, Пичи Пурга ёросъёсы, Глазре но Ижкаре ыстӥзы вал, озьы 150 пала адями люкаськиз. Эшшо тросэз адями ас мылкыд каремезъя вуиз. « Ум но малпаське вал сыӵе паськыт луоз шуыса, ми нырысьсэ ортчытӥськом. Асьмеос но паймимы Михаил Федотовлэн творчествоеныз тунсыкъяськисьёс сокем трос шуыса, солэсь кылбуръёссэ ярато, Удмуртиын сокем трос самодеятельной кылбурчиос шуыса » Анна Вершинина, крезьгуръя но литературая «Чеброс» фестивалез одӥгез радъясь Солэн кылъёсызъя, фестиваль улсын радъям литературая вожвылъяськонэ 35 куриськонъёс вуизы. Михаил Федотовлэсь кылбуръёссэ лыдӟыны мылкыд карисьёс 10 аресысен 71 аресозь вал. Жюри пӧлысьтызы 13 устооссэ бырйиз. Йылпумъян ужрадын соосты кылзӥзы но вормисьёслэсь нимъёссэс веразы. 10-18 аресъемъёс пӧлын Вортча гуртысь Милена Вершинина вормиз, 19-50 аресъемъёс пӧлын – Юкаменск ёросысь Нина Абашева, 51 но солэсь трос аресъемъёс пӧлын – Глаз ёросысь Нина Солмина. Крезьгуръя вожвылъяськонын Михаил Федотовлэн кылбуръёсызъя выль кырӟан гожтыны но быдэстыны кулэ вал. Крезьгурасьёс пӧлын Юкаменск ёросысь Валерий Гуляев вормиз, кырӟасьёс пӧлын – Ижкарысь Ольга Финизат. Нош Гран-при Балезино ёросысь Юнда гуртысь Надежда Сидорова басьтӥз. « Одӥгез ужпуммы самодеятельной кылбурчиослы дурбасьтон вал, соос ог-огенызы тодматскыны мед быгатозы, творчествозэс мед азьланьтозы шуыса. Милям пӧртэм площадкаос радъямын вал, кылбурчиос понна – «Кылбурчи», сое «Кенеш» журналлэн редакторез Анастасия Шумилова нуиз. Вал шара микрофон, кытын соос асьсэлэсь кылбуръёссэс лыдӟыны быгатӥзы » Анна Вершинина, крезьгуръя но литературая «Чеброс» фестивалез одӥгез радъясь Эшшо нимысьтыз фестивальлы Анна Вершинина книга поттӥз – чурыт вылбамен, кӧня ке буш бамъёсын. « Нырысетӥ бамъёсаз Федотовлэн кылбуръёсыз, фестиваль сярысь ивор. Бичетэз Федотовлэн «Чеброс» кылбурез усьтэ, нош собере буш бамъёс, кытчы кылбурчиос ас киыны асьсэлэсь кылбуръёссэс гожъязы » Анна Вершинина, крезьгуръя но литературая «Чеброс» фестивалез одӥгез радъясь Фестивале пыриськисьёсты но куноосты ӝукен, Михаил Федотовлэн рецептэзъя пӧзьтэм ӝукен утялтӥзы. Ворцаослы бадӟым кузьым луиз кырӟасьёслэн концертсы, гуртысь сцена вылэ потазы Александр Катков, Геннадий Бекманов, Мария Корепанова, Лия Лекомцева, Валерий Саляхов. Фестиваль туж ӟеч мылкыд кельтӥз гуртоослы но, лыктэм куноослы но, пусйиз Анна Вершинина. « Вортчаын котькуд улӥсь данъяське, татын нырысетӥез но та дырылы одӥг гинэ бесерман кылбурчи вордскиз шуыса. Котькудӥзлэн кылбурчиез нимысьтыз кусыпъёсыз » Анна Вершинина, крезьгуръя но литературая «Чеброс» фестивалез одӥгез радъясь Фестивальлэн кутсконэз умой пӧрмиз. Вуоно арын эшшо тросгес адями люкаськоз шуыса малпало. Тодэ вайытом, 12-13 гудырикошконэ Кияса ёросын удмуртъёслэн вашкала гуръёссыя «Чакара» XIV огъяросси фольклор фестиваль (0+) ортчоз. Тегъёс: Удмуртия фестиваль бесерманъёс кылбурет Яр  